筝赋
陈窈 (WeiJin)
伊夫筝之为体，惟高亮而殊特。应六律之修和，与七始乎消息。括八音之精要，超众器之表式。后夔创制，子野考成。列柱成律，既和且平。度中楷模，不缩不盈。总八风而熙泰，羌贯微而洞灵。牙氏攘袂而奋手，钟期倾耳以静听。奏清角之要妙，咏驺虞与鹿鸣。兽连轩而率舞，凤踉跄而集庭。泛滥浮沈，逸响发挥。翕然若绝，皎如复回。尔乃秘艳曲，卓砾殊异。周旋去留，千变万态。